Psalm 114 – Jubel uitgelate oor die Uittog uit Egipte – Bybelskool
Written by Chris van Wyk on Sep 10, 2015 . Posted in Psalms 107-150.
Psalm 114 is 'n uitgelate jubeling oor die Uittog uit Egipte en die Intog in die Beloofde Land. 'n Mens kan jou goed voorstel hoe dié Psalm responsories gesing is tussen bv. die priesters en die volk, of selfs deur 'n familie by die Paasmaaltyd. Só is nie net die vreugde van die verlossing in die verlede in herinnering geroep nie, maar op 'n speelse manier die wonder daarvan vir die kinders geleer.
Nou, ná die ballingskap, het dit nuwe betekenis gekry. Die Uittog uit Babel het die herinnering aan die vorige Uittog uit Egipte lewend gehou, en nuwe bevestiging vir hulle gegee dat God dit goed bedoel met hulle.
Let op die herhaling van vers 3-4 in vers 5-6 wat goed sou pas in 'n gesprek tussen ouers en hulle kinders. Omdat die Psalm so kort is, plaas ek dit hier in responsoriese vorm sodat jy die digterlike speelse manier om met hierdie groot gebeure om te gaan, kan waardeer (in my verbeelding 'n pa en sy kinders):
"Toe Israel uit Egipte weggetrek het, die huis van Jakob weg van die volk met 'n vreemde taal,
2het Juda God se heiligdom geword, Israel sy magsgebied."
"3Die see het dit gesien en gevlug; die Jordaan het teruggedeins.
4Die berge het gebokspring soos ramme, die heuwels soos lammers."
"5Wat gaan met jou aan, see dat jy vlug, Jordaan dat jy terugdeins,
6berge, dat julle soos ramme bokspring, heuwels, soos lammers?"
Pa en kinders:
"7Krimp ineen, aarde, voor die Heer, voor die God van Jakob,
8wat die rots verander het in 'n bron van water, die vuursteen in 'n waterfontein." (BDV)
Let op hoe die speelse verwysing na die reaksie van die see (Rietsee – Eks. 14)), die Jordaan (met die Intog), die berge, en die heuwels die boodskap dra van uitbundige en uitgelate "over-the-top" vreugde.
Let ook op hoe die Psalm die manier is om oor hulle land as God se plek, sy heiligdom, te praat. Veral in die lig daarvan dat hulle ná die ballingskap eintlik 'n tweede Uittog en Intog belewe het. Meer nog, hoe die wonderwerke in die woestyn 'n boodskap aan die ganse aarde bring dat die God van Jakob die Heer eintlik van almal is. Die herhaling van die verhaal van die water uit die rots beklemtoon die grootsheid van die wonder.
Dié Psalm is 'n opgewekte speelse manier om met die groot dade van God in die geskiedenis om te gaan. Dit nooi jou eintlik uit om self oor die lewe wat God gee, te bokspring soos ramme of lammers. Dink daarom vandag terug aan die wonders van God in jou eie lewe, en stap die dag in met 'n huppel in jou stap! Jou wêreld is ook God se heiligdom, want Hy woon in jou!